Supermarkeder, datacentre og industrivirksomheder sender hver dag varme ud i det rene ingenting, selvom varmen ville kunne bruges til fjernvarme i vores boliger.

Kun en tredjedel af al såkaldt overskudsvarme fra virksomheder udnyttes i dag. Det viser nye tal, DR Nyheder har fået aktindsigt i hos Energistyrelsen.

I alt går vi herhjemme glip af varme, som svarer til cirka 190.000 husstandes årlige varmeforbrug, viser en kortlægning fra DTU.

'Det er helt til hest', at vi ikke er bedre til at udnytte den varme, der går til spilde, lyder det fra professor i energiplanlægning ved Aalborg Universitet Brian Vad Mathiesen.

- Det er meget trist, for overskudsvarme har en meget gavnlig effekt i forhold til den klimaudfordring, vi står overfor, hvis den bliver udnyttet, siger han.